Цікава, што па сваёй адукацыі Эмерык Адамовіч быў мастаком. Пасля заканчэння Акадэміі мастацтваў у Санкт-Пецярбургу ён атрымаў пасведчанне выкладчыка малявання і чыстапісання. Працаваў у Бабруйскім 5-класным дваранскім павятовым вучылішчы (з 1840 года), з 1844-га — у Дынабургскай гімназіі (сучасны Даўгаўпілс, Латвія), а потым, у 1851 г., вярнуўся ў родны Мінск і стаў выкладаць маляванне ў Мінскай губернскай гімназіі, у якой калісьці вучыўся сам. У гісторыі фатаграфіі шырока вядомыя факты, калі мастакі з акадэмічнай адукацыяй засвойвалі святлопіс і станавіліся вядомымі менавіта як фатографы. Сярод славутых майстроў святлопісу, выпускнікоў Акадэміі, можна назваць Андрэя Дэн’ера, Лаўра Плахава, Васіля Карыка, Андрэя Карэліна.